**Doină**

*Ovidiu Oana-pârâu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doina primului Amin

de-acum mi-oi face codrul casă

acoperiş cu frunză deasă

perdele fie-mi numai norii

şi muc de de lumânare zorii

iar larmă fie ciripitul

orlogiu însuşi infinitul

cărarea mea să fie vântul

şi numai foşnete cuvântul

a Celui toate ştiutor

şi gazdă când mi-o fi să mor

cu privegheri de paparude

pe năsălii de vreascuri ude

şi un prohod de licurici

frunze linţoliu şi furnici

bocet boncăluit de cerbi

iar lacrimi roua de prin ierbi

când mă vor scrie în lumină

copaci pe scoartă cu răşină

şi-n veşnicia de senin

şopţiţi-mi primul meu amin

03.10.2007

\*\*\*

Doină [ultimul Amin]

fă-mi Tu, Doamne, codrul casă

'coperiş cu frunză deasă

voaluri fie-mi numai norii

muc de de lumânare zorii

larmă fie-mi ciripitul

orlogiu, infinitul

calea mea să fie vântul

numai foşnete cuvântul

Celui toate ştiutor

gazdă când mi-o fi să mor

privegheri de paparude

năsălii de vreascuri ude

un prohod de licurici

şi linţoliu şi furnici

bocet boncălit de cerbi

lacrimi roua de prin ierbi

când m-or scrie în lumină

pomi pe scoarţă cu răşină

'n veşnicia de senin

şoptiţi ultimul amin

02.02.2015

\*\*\*

ovidiu oana-pârâu

volumul DOINA, DORUL, DUMNEZEU,

Editura CORESI, 2017